اتلغى امتى وبناءا على ماذا يقاس التضخم في الإقتصاد حاليا؟!
بعد الحرب العالمية التانية ، الدول كانت فقدت معظم ثرواتها في الحرب ، وبالتالي ما بقاش عندها ذهب تطبع على أساسه ، ماعدا دولة واحدة : أمريكا ، لأنها كانت الهدف الأساسي من الحرب أصلًا أنها تنقذ اقتصادها وتظبط حالها ، المهم فالدول عشان تطبع بقت تقول لأمريكا ، طب هاتي دولارات (كون الدولارات مطبوعة على أساس غطاء) ، وأنا هاعتبر الغطاء بتاعي هو الدولار مش الذهب.  المهم أن الذهب برضه هو كمان بدأ يشح من أمريكا ، مع أزمة زيادة الطلب على الدولار من الدول كلها.  15 أغسطس 1971 ، ريتشارد نيكسون طلع قال خطاب أنه "مؤقتًا" ولعدم توافر الذهب هيلغي القاعدة الذهبية ، واحنا عايشين في "مؤقتًا" دي لغاية انهاردة: https://www.youtube.com/watch?v=vNAvsrY9vR4 ــــــــــ التضخم : هو ارتفاع دائم ومستمر في المستوى العام للأسعار ، وهو دائمًا وفي كل الحالات ظاهرة نقدية.  زي ما قلت قبل كده أن احنا بنستخدم العملات كمقياس للقيمة ، والقيمة دي بتبقى متخزنة في "سلعة حقيقية" زي اللي موجودة في السوق.  المطلوب أن العملة تكون معبرة عن المقياس دا كويس ، فلما إنتاج بلدنا ينخفض دا معناه أن الحاجة هتغلى كلها ، لأن مقدار العملات في التداول ثابت ، وبالتالي لو كنا بنقسّم الإنتاج لوحدات ، وليكن إنتاجنا 100 وحدة ، وعندنا 100 عملة في التداول ، معناه أن العملة = وحدة إنتاج  قام الإنتاج انخفض وبقى 50 وحدة ، معناه أن وحدة الإنتاج = 2 وحدة من العملة = يعني الأسعار زادت.  أو لو الإنتاج فضل 100 ، وقمنا طابعين 100 عملة زيادة ، فنفس الكلام.  دا اسمه "تضخم"  وعشان كده لازم طباعة العملة أو سحبها من السوق (السياسة النقدية) تكون متناسبة مع مقدار الاستثمار والاستهلاك والإنفاق الحكومي (السياسة المالية) عشان ما يحصلش تضخم.  وكل سياسة من دول فيها أدوات تعمل كمحفزات ، وأخرى تعمل ككوابح عشان نعرف نسيطر في الحالتين ، حالة التضخم : اللي بنبقى محتاجين فيها يا نزود السلع والخدمات ، يا نقلل مقدار الفلوس اللي في إيد الناس  وحالة الكساد : اللي بنبقى محتاجين فيها نزود الفلوس في إيد الناس ، ونحفّز الإنتاج عشان يخش دايرة الكاش والناس تسترزق ، وهكذا.